Glencoe-boer steeds agter tralies(Argieffoto ter illustrasie: Maroela Media) Garth Millen Simpson (68), ŉ boer van KwaZulu-Natal, sal bykans nog ŉ week agter tralies moet bly nadat sy borgtogaansoek Donderdag uitgestel is. Simpson is einde verlede maand in hegtenis geneem op aanklag van moord nadat hy die 17-jarige Qiniso Dlamini op sy plaas naby Glencoe in KwaZulu-Natal doodgeskiet het. Dit het gevolg nadat ŉ struweling tussen Dlamini en Simpson uitgebreek het. Volgens Natasha Ramkisson-Kara, woordvoerder van die Nasionale Vervolgingsgesag (NVG), sal die borgtogverhoor weer op 21 Oktober voortgaan. AfriForum het Donderdag aangedui dat hy Simpson met regshulp gaan bystaan. Maroela Media het vroeër berig Simpson het op die dag van die skietery ŉ trop beeste op sy plaas aangetref wat volgens ander boere gesteel is. ŉ Groep jong mans het glo op die plaas aangekom en volgehou dat die beeste aan hulle behoort. Simpson het in daardie stadium reeds die polisie ontbied en het met sy haelgeweer ŉ waarskuwingskoot afgevuur. Die mans het hom glo oorrompel. In ŉ video van die gebeure kan gesien word hoe Dlamini vir Simpson ŉ skop teen die bors en ŉ hou deur die gesig gee, voordat Dlamini glo die vuurwapen probeer afneem en ŉ skoot klap. Dlamini het daarna ineengesak en is dood.